Nuuskommentaar: Is AfriForum se buitelandse projekte en veldtogte reg of verkeerd?AfriForum se Ernst Roets, Monique Taute en Kallie Kriel tydens die bekendstelling van die veldtog. (Foto: AfriForum) In die kuberruim stel Wikipedia die verhouding tussen AfriForum en die ANC soos volg: “The organisation has been criticized by the ruling ANC but also by many media outlets and academics.” Maar is hierdie soort opmerking in ’n artikel deurspek met feitefoute korrek en geregverdig? Met die land wat skynbaar onafwendbaar op formele rommelstatus afstuur, verdien AfriForum dalk meer krediet vir sy pogings om druk uit te oefen dat die regerende ANC nie flaters begaan wat rommelstatus nie net regverdig nie, maar ook lank reeds agterweë laat bly het nie, en veral dat minderheidsregte ook nie misken word nie. AfriForum het gister aangekondig dat dit weer met eksursies oorsee lande en instansies gaan probeer bearbei om die Suid-Afrikaanse regering onder druk te plaas (die opskrif in Maroela Media lui die druk word op die ANC geplaas) om optrede te staak wat skadelik vir die land is, en minderheidsgroepe se minderheidsregte misken. Dit volg net enkele dae ná AfriForum aangekondig het dat hy formele klagtes teen pres. Cyril Ramaphosa en min. Lindiwe Sisulu (as voormalige minister van internasionale betrekkinge) by die VN se spesiale verteenwoordiger oor die verdediging van menseregte ingedien het. Hierdie optredes is nie nuut nie. Vanuit regeringsgeledere (lees in hierdie geval die ANC) was daar al bitter reaksies (soms komiese redenasies wat uiteraard boemerang) en in enkele gevalle (soos op AfriForum se aandrang dat Julius Malema oor verskeie optredes vervolg moet word, of toestemming verleen word dat AfriForum hom deur sy privaat vervolgingspan onder leiding van die bykans legendariese adv. Gerrie Nel tot verantwoording kan roep) het verskeie lede bedank. Gelukkig was daar in sulke gevalle ongeveer tien nuwe lidmaatskap-aansoeke vir elke bedanking. Trouens, daar was taamlike sterk aanduidings dat ’n groep akademici (Wikipedia se “many”?) ’n soort kabaal gevorm het juis om ’n kabaal teen AfriForum op te skop (begelei deur die Seunse Weenkoor), en onder meer ’n petisie begin het. Dit het skynbaar niks opgelewer nie ná Ernst Roets, wat spesifiek geteiken is, die leuens daarin uitgewys en daarna met regsoptrede gedreig het. AfriForum doen ook ander, onbetwisbaar goeie werk. Selfs Max du Preez, ’n persoon wat hom al erg bitter teen AfriForum en Solidariteit (die vakbond en sambreelorganisasie) uitgelaat het, het al op RSG dié soort projekte lof toegeswaai en as “goeie werk” beskryf. Maar vanuit regeringskant (ANC) bly daar venynige reaksie, soos die destydse minister van polisie wat AfriForum se openbare druk vir optrede oor plaasaanvalle as ’n “reklamefoefie” beskryf het. En wie sal vergeet hoe ’n ongenoemde “SA diplomaat” voor ’n VN-agentskap aangevoer het die afvaardigings wat voorleggings oor plaasaanvalle kom doen het, “mag nie spreekbeurte kry nie”, want hulle hunker na apartheid. Gelukkig het die VSA hierdie verraderlike optrede nek omgedraai, maar daar is geen teken dat Suid-Afrika dissiplinêr teen dié persoon opgetree het nie. Inteendeel, dit lyk of die persoon opdrag gegee is om dit te doen. AfriForum is al uit regeringsgeledere daarvan beskuldig dat hy eintlik verraad pleeg. AfriForum het tereg daarop gewys dat verraad nie teen ’n politieke party gepleeg kan word nie, veral een wie se optredes skadelik vir daardie einste land is. Dus, AfriForum, en ’n hele versameling van partye en instansies wat stappe teen die mees onbeskryflik onnosel en skadelike optredes, plaaslik én in die buiteland, van ANC-gesinde instansies instel, tree besonder lojaal teenoor die land op. Dieselfde geld dikwels nie vir die ANC nie, soos met die voornemende grondgryp sonder vergoeding. Talle instansies, waaronder Moody’s, het dié planne al pertinent uitgewys as een van die vernaamste faktore waarom Suid-Afrika op die rampkoers na ’n mislukte staat bly. Trouens, talle organisasies en partye beskuldig tans die regering dat hy met ’n fopspeletjie besig is. Juis na aanleiding daarvan het mense tot 31 Januarie tyd om op die wetsontwerp op die beplande grondgryp te reageer. In die woorde van die Afrikaner Selfbeskiking Party (sic): “Die skokkende onthulling is die afgelope naweek in die media gemaak dat die ANC bloot ’n skyn-wetsontwerp oor onteiening sonder vergoeding vir openbare kommentaar gepubliseer het. Die media het openbaar dat dr. (ons regstelling) Mathole Motshekga van die ANC erken het dat die ANC hierdie skyn-wetsontwerp gepubliseer het sodat dit nie te veel teenkanting veroorsaak voordat die ware wetsontwerp in die parlement ter tafel gelê word nie.” Die TLU SA reageer onder meer so in ’n dringende skrywe: “Daar is die afgelope tyd baie gewag gemaak oor onteiening sonder vergoeding. Die jongste is dat die ANC die besluitnemingsproses om namens die burgers van die land toe te sien dat billikheid gedurende die proses sal geskied, van die howe wil ontneem en in die kabinet wil vestig. “Dit moet duidelik gestel word dat die proses wat aan die gang is totaal onaanvaarbaar is, al besluit die howe in sommige gevalle dat daar niks betaal moet word vir bates nie. “Ons moet daarteen waak om nie vir die ANC se oëverblindery te val nie. Ons moet nie dink dat die aanvanklike voorstel darem sagter voorkom as hierdie belaglike nuwe voorstel en sodoende eerder die oorspronklike voorstel goedkeur nie. “Ongeag waar die besluitneming sou lê, is die beginsel van onteiening sonder vergoeding in sy geheel steeds onaanvaarbaar. Geen persoon wat oor eiendom beskik waarvoor daar ’n titelakte deur die staat uitgereik is as bewys van wettige eienaarskap, behoort hoegenaamd in ’n situasie te wees dat die eiendom afgeneem sou kon word sonder om daarvoor te betaal ingevolge ’n markgeoriënteerde prys nie. “Daar is baie bewusmaking gedoen om soveel moontlik kommentare van beswaar ingedien te kry. Hierdie skrywe dien om finaal weer aan elke lid die versoek te rig dat alle besware voor 31 Januarie 2020 ingedien moet word.” Lees gerus Jan-Jan Joubert se artikel hieroor in Maroela Media. Verskeie artikels het onlangs in die media verskyn wat die vraag aan lesers stel of Suid-Afrika, volgens hul eie waarnemings, reeds ’n mislukte staat is. Hoewel die paneellede van RSG se program Kommentaar geoordeel het dis nie die geval nie, was die lesers van die artikels oorweldigend van mening dat die land reeds misluk het, en ook dat dit ’n dom vraag is. Grondgryp sonder vergoeding is gereeld as een van die redes hiervoor genoem. ’n Artikel op Netwerk24 hieroor deur Jan Bosman, hoofsekretaris van die Afrikanerbond, het 41 lesersreaksies gekry, Danny Titus se artikel het 126 lesersreaksies ontlok, en Maroela Media se Nuuskommentaar het 48 leserskommentare gekry. Op Facebook het die nuuskommentaar veel meer reaksie gekry – 189 lesers het daarvan gehou, 253 het kommentaar gelewer, en 110 lesers het dit gedeel. Saam met die vraag of AfriForum reg of verkeerd optree, kom die vraag of dit korrek van burgers is om Suid-Afrika as mislukte staat te ervaar op grond van eie waarnemings en aan-die-bas-voel-ervarings, eerder as op grond van teoretiese definisies. ’n Studente-“wysheid” bied waarskynlik die antwoord: “Die definisie van ’n teorie is: dis iets wat nie in die praktyk werk nie.”